CELEX: 52020PC0437
Language: fi
Date: 2020-08-31
Title: Ehdotus NEUVOSTON ASETUS Kanariansaarille suuntautuvassa tiettyjen kalastustuotteiden tuonnissa sovellettavien unionin autonomisten tariffikiintiöiden avaamisesta ja hallinnoinnista vuosina 2021–2027

EUROOPAN KOMISSIO
            Bryssel 31.8.2020
            COM(2020) 437 final
            2020/0209(CNS)
            Ehdotus
            NEUVOSTON ASETUS
            Kanariansaarille suuntautuvassa tiettyjen kalastustuotteiden tuonnissa sovellettavien unionin autonomisten tariffikiintiöiden avaamisesta ja hallinnoinnista vuosina 2021–2027
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksessa (EU) N:o 1412/2013
                  1
                säädetään autonomisista tariffikiintiöistä (0 prosentin tulli), joita sovelletaan 30 000 tonniin Kanariansaarille tuotavia kalastustuotteita vuosina 2014–2020. Toimenpiteet ovat perusteltuja, koska Kanariansaarten poikkeuksellinen maantieteellinen sijainti alueen kulutustarpeiden kannalta olennaisten kalastustuotteiden hankintalähteisiin nähden johtaa kustannuksiin, jotka aiheuttavat vakavia rasitteita tälle alalle. 
            
            
               Tilanne ei ole uusi. Ennen Espanjan liittymistä EU:hun Kanariansaarten alueelle tuleviin tavaroihin sovellettiin tullittomuusjärjestelmää. Kun Espanjasta tuli EU:n jäsen, Kanariansaarille tuotuihin kalastustuotteisiin sovellettiin erityisiä tullisuspensioiden muodossa olevia järjestelyjä, jotka olivat voimassa vuoteen 2001 saakka. Sen jälkeen Kanariansaarten tuonnissa on sovellettu tariffikiintiöitä.
            
            
               Nykyisten tariffikiintiöiden voimassaolo päättyy 31. joulukuuta 2020. Vuoden 2020 jälkeisen ajan osalta asetuksessa (EU) N:o 1412/2013 edellytetään, että komissio tarkastelee toimenpiteiden vaikutuksia ja tekee havaintojensa perusteella asiaankuuluvat ehdotukset 31. joulukuuta 2020 jälkeiseksi kaudeksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Kanariansaariin ja muihin syrjäisimpiin alueisiin sovelletaan useita vastaavia toimenpiteitä (autonomiset tullinalennukset). Esimerkiksi 19. joulukuuta 2011 annetussa neuvoston asetuksessa (EU) N:o 1386/2011 säädetään samanlaisista toimenpiteistä Kanariansaarille suuntautuvassa teollisuustuotteiden tuonnissa.
            
            
               Ennen Espanjan liittymistä EU:hun Kanariansaarten alueelle tuleviin tavaroihin sovellettiin tullittomuusjärjestelmää. Kun Espanjasta tuli EU:n jäsen, Kanariansaarille tuotuihin kalastustuotteisiin sovellettiin tullisuspensioiden muodossa olevia erityisjärjestelyitä vuoteen 2001 saakka. Sen jälkeen Kanariansaarten tuonnissa on sovellettu tariffikiintiöitä. Tällä asetuksella jatketaan näitä toimenpiteitä.
            
            
               •Yhdenmukaisuus unionin muiden politiikkojen kanssa
            
            
               
                  Ei sovelleta
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Euroopan unionin toiminnasta tehdyn sopimuksen (SEUT) 349 artikla.
               
            
            
               •Toissijaisuusperiaate (jaetun toimivallan osalta) 
            
            
               Yhteisen tullitariffin tullit ovat yksinomaan Euroopan unionin vastuulla. Toissijaisuusperiaatetta ei sen vuoksi sovelleta tähän ehdotukseen.
            
            
               •Suhteellisuusperiaate
            
            
               Valittu toimintatapa on oikeasuhteinen, koska kunkin tuotteen osalta sallitaan vain rajoitettu määrä käyttöasteen mukaisesti.
            
            
               •Toimintatavan valinta
            
         
         
            
               
                  Ei sovelleta
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta
               
            
            
               •Sidosryhmien kuuleminen
            
            
               Kaikkia asianomaisia sidosryhmiä kuultiin markkina-alan neuvoa-antavassa toimikunnassa ja syrjäisimpien alueiden neuvoa-antavassa toimikunnassa. Viimeksi mainittu pyysi komissiota arvioimaan uudelleen päätelmiä, koska Kanariansaarille kohdistuva matkailu on vähentynyt covid-19-pandemian vuoksi. On kuitenkin hyvin vaikeaa arvioida seurauksia seitsemän vuoden ajanjaksolle, ja kiintiöiden poistaminen tai pienentäminen voisi haitata talouden mahdollista elpymistä näiden seitsemän vuoden aikana. Sen vuoksi komissio ehdottaa toimenpiteiden jatkamista suunnitellulla tavalla.
            
            
               •Asiantuntijatiedon keruu ja käyttö
            
            
               Tarkastellakseen toimenpiteiden vaikutuksia asetuksessa edellytetyn mukaisesti komissio pyysi Espanjan viranomaisilta tarvittavat tiedot. Espanjan viranomaiset toimittivat tiedot Kanariansaarille tuoduista tuotteista ja näiden tietojen ohella kyseisiä tuotteita koskevan analyysin.
            
            
               Muissa raporteissa annetaan Kanariansaaria koskevaa asiaankuuluvaa tietoa aloilta, jotka ovat tariffikiintiöiden vaikutusten arvioinnin kannalta merkityksellisiä; mainittakoon erityisesti syrjäisimpiä alueita koskeva komission tiedonanto vuodelta 2017
                  2
                sekä selvitys syrjäisimpien alueiden potentiaalin hyödyntämisestä kestävän sinisen kasvun edistämiseksi
                  3
               .
            
            
               Tietoja kerättiin myös erityisistä aiheista, kuten työllisyydestä (ISTAC – Kanariansaarten tilastolaitos), matkailusta (Kanariansaarten matkailua koskevat viralliset tilastot) ja kulutuksesta (Eurobarometri).
            
            
               •Vaikutustenarviointi
            
            
               Vaikutustenarviointia ei ole tehty. Ehdotuksella uusitaan nykyinen säädös, jonka voimassaolo päättyy vuoden 2020 lopussa. Vaikutusten arviointi ei ole tarpeen ottaen huomioon toimenpiteiden hyvin rajoitettu soveltamisala sekä se, että ehdotus koskee näiden toimenpiteiden voimassaolon jatkamista, eivätkä niiden odotettavissa olevat vaikutukset muutu merkittävästi.
            
            
               •Sääntelyn toimivuus ja yksinkertaistaminen
            
            
               
                  Ei sovelleta
               
            
            
               •Perusoikeudet
            
            
               
                  Ei sovelleta
               
            
            
               4.TALOUSARVIOVAIKUTUKSET
            
            
               Ehdotuksella ei ole komissioon kohdistuvia talousarviovaikutuksia.
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
         
         
            
               
                  Ei sovelleta
               
            
            
               •Selittävät asiakirjat (direktiivien osalta)
            
            
               
                  Ei sovelleta
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ei sovelleta
               
            
            
               2020/0209 (CNS)
            
            
               Ehdotus
            
            
               NEUVOSTON ASETUS
            
            
               Kanariansaarille suuntautuvassa tiettyjen kalastustuotteiden tuonnissa sovellettavien unionin autonomisten tariffikiintiöiden avaamisesta ja hallinnoinnista vuosina 2021–2027
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 349 artiklan,
            
            
               ottaa huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottaa huomioon Euroopan parlamentin lausunnon,
            
            
               ottaa huomioon Euroopan talous- ja sosiaalikomitean lausunnon,
            
            
               ottaa huomioon alueiden komitean lausunnon,
            
            
               noudattaa erityistä lainsäätämisjärjestystä,
            
            
               sekä katsoo seuraavaa:
            
            
               (1)Kanariansaarten poikkeuksellinen maantieteellinen sijainti tiettyjen alueen kulutustarpeiden kannalta olennaisten kalastustuotteiden hankintalähteisiin nähden aiheuttaa kyseessä olevalle alalle lisäkustannuksia. Tätä perussopimuksen 349 artiklassa tunnustettua syrjäisestä sijainnista, saaristoluonteesta ja syrjäisimpien alueiden asemasta johtuvaa luonnonhaittaa voidaan korjata muun muassa suspendoimalla väliaikaisesti kyseisten kolmansista maista tuotavien tuotteiden tullit asianmukaisen suuruisissa unionin autonomisissa tariffikiintiöissä.
            
            
               (2)Neuvoston asetuksessa (EU) N:o 1412/2013
                  4
                säädetään tiettyjen kalastustuotteiden Kanariansaarille suuntautuvassa tuonnissa sovellettavien unionin autonomisten tariffikiintiöiden avaamisesta ja hallinnoinnista 1 päivän tammikuuta 2014 ja 31 päivän joulukuuta 2020 välisenä aikana.
            
         
         
            
               (3)Komissio toimitti heinäkuussa 2019 neuvostolle toimenpiteiden vaikutuksia koskevan selvityksen ja vaihtoehtoja 31 päivän joulukuuta 2020 jälkeiselle ajanjaksolle.
            
            
               (4)Selvitys osoitti, että käyttöaste oli molempien kiintiöiden (kiintiöt 09.2997 ja 09.2651) osalta merkittävä. Kiintiössä 09.2651 ei käytetty CN-koodia 0308.
            
            
               (5)Asetuksella (EU) N:o 1412/2013 avattujen tariffikiintiöiden kaltaiset tiettyjen kalastustuotteiden tariffikiintiöt ovat perusteltuja, koska ne kattaisivat Kanariansaarten kotimarkkinoiden tarpeet ja varmistaisivat, että unioniin tullitta tuotavien tuotteiden virrat ovat ennustettavissa ja selvästi tunnistettavissa.
            
            
               (6)Jotta talouden toimijoille annettaisiin pitkän aikavälin näkymät toimintansa saattamiseksi Kanariansaarten taloudellista ja sosiaalista ympäristöä tasapainottavalle tasolle, on aiheellista jatkaa lisäkauden ajan yhteisen tullitariffin autonomisten tariffikiintiöiden järjestelmää tiettyjen tämän asetuksen liitteessä mainittujen tuotteiden osalta.
            
            
               (7)Sisämarkkinoiden eheyden ja yhtenäisyyden heikentämisen välttämiseksi olisi toteutettava toimenpiteitä, joilla varmistetaan, että kalastustuotteet, joille suspensio myönnetään, on tarkoitettu yksinomaan Kanariansaarten kotimarkkinoille. 
            
            
               (8)Olisi toteutettava toimenpiteitä sen varmistamiseksi, että komissio saa säännöllisesti tietoa kyseessä olevan tuonnin määrästä, jotta se voi tarvittaessa toteuttaa toimia mahdollisen keinottelun ja kaupan vääristymisen estämiseksi.
            
            
               (9)Jotta voitaisiin varmistaa tämän asetuksen yhdenmukaiset täytäntöönpanoedellytykset, komissiolle olisi siirrettävä täytäntöönpanovalta peruuttaa suspensio väliaikaisesti siinä tapauksessa, että kauppa on vääristynyt. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 mukaisesti
                  5
               . Neuvoston olisi perussopimuksen 349 artiklan mukaisesti kuitenkin tehtävä lopullinen päätös suspension jatkamisesta tai lopullisesta peruuttamisesta sen ajanjakson kuluessa, jona suspensio on peruutettu väliaikaisesti komission päätöksellä.
            
            
               (10)Tässä asetuksessa säädetyillä toimenpiteillä on tarkoitus varmistaa toimenpiteiden jatkuvuus asetuksen (EU) N:o 1412/2013 voimassaolon päätyttyä. Sen vuoksi tässä asetuksessa säädettyjä toimenpiteitä on aiheellista soveltaa 1 päivän tammikuuta 2021 ja 31 päivän joulukuuta 2027 välisenä aikana,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               1.Tämän asetuksen liitteessä lueteltuihin kalastustuotteisiin sovellettavat yhteisen tullitariffin tullit suspendoidaan Kanariansaarille suuntautuvassa tuonnissa kyseisessä liitteessä ilmoitettujen määrien osalta kokonaan 1 päivän tammikuuta 2021 ja 31 päivän joulukuuta 2027 väliseksi ajaksi.
            
            
               2.Edellä 1 kohdassa tarkoitettu suspensio myönnetään yksinomaan Kanariansaarten kotimarkkinoille tarkoitetuille tuotteille. Sitä sovelletaan ainoastaan kalastustuotteisiin, jotka puretaan aluksesta tai ilma-aluksesta ennen kuin vapaaseen liikkeeseen luovutusta koskeva tulli-ilmoitus annetaan Kanariansaarten tulliviranomaisille.
            
            
               2 artikla
            
            
               Edellä 1 artiklassa esitettyjä tariffikiintiöitä hallinnoidaan komission täytäntöönpanoasetuksen (EU) 2015/2447
                  6
                49–54 artiklan mukaisesti. 
            
            
               3 artikla
            
            
               Espanjan toimivaltaisten viranomaisten on viimeistään 30 päivänä kesäkuuta 2026 toimitettava komissiolle kertomus 1 artiklassa säädettyjen toimenpiteiden täytäntöönpanosta. Komissio tarkastelee kyseisten toimenpiteiden vaikutuksia ja esittää tarkastelun tulosten perusteella neuvostolle tarvittaessa ehdotuksen vuoden 2027 jälkeen toteutettavista toimenpiteistä.
            
            
               4 artikla
            
            
               1.Jos komissiolla on syytä epäillä, että tässä asetuksessa säädetyt suspensiot ovat johtaneet jonkin tietyn tuotteen kaupan vääristymiseen, se voi antaa täytäntöönpanosäädöksiä, joilla peruutetaan suspensiot väliaikaisesti enintään 12 kuukaudeksi. Nämä täytäntöönpanosäädökset hyväksytään 5 artiklan 2 kohdassa tarkoitettua tarkastelumenettelyä noudattaen.
            
            
               Tuotteiden, joita koskeva suspensio on väliaikaisesti peruutettu, tuontitullien maksaminen varmistetaan vakuudella, ja asianomaisten tuotteiden vapaaseen liikkeeseen Kanariansaarilla luovuttamisen edellytyksenä on oltava tällaisen vakuuden antaminen.
            
            
               2.Perussopimuksen 349 artiklan mukaisesti neuvosto hyväksyy 1 kohdassa tarkoitetun, enintään 12 kuukauden pituisen ajanjakson kuluessa lopullisen päätöksen suspension jatkamisesta tai lopullisesta peruttamisesta. Jos suspensio peruutetaan lopullisesti, myös vakuuksilla varmistetut tullit on kannettava lopullisesti.
            
         
         
            
               3.Jos lopullista päätöstä ei ole 2 kohdan mukaisesti hyväksytty viimeistään 12 kuukauden kuluessa, vakuutena olevat määrät vapautetaan.
            
            
               5 artikla
            
            
               1.Komissiota avustaa Euroopan parlamentin ja neuvoston asetuksen (EU) N:o 952/2013 285 artiklalla perustettu tullikoodeksikomitea
                  7
               . Tämä komitea on asetuksessa (EU) N:o 182/2011 tarkoitettu komitea.
            
            
               2.Kun viitataan tähän kohtaan, sovelletaan asetuksen (EU) N:o 182/2011 5 artiklaa.
            
            
               6 artikla
            
            
               Komissio ja jäsenvaltioiden tulliviranomaiset tekevät tiivistä yhteistyötä varmistaakseen tämän asetuksen moitteettoman hallinnoinnin ja sen soveltamisen valvonnan.
            
            
               7 artikla
            
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 1 päivän tammikuuta 2021 ja 31 päivän joulukuuta 2027 välisenä aikana.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Ks. liite 1: Neuvoston asetus (EU) N:o 1412/2013 Kanariansaarille suuntautuvassa tiettyjen kalastustuotteiden tuonnissa sovellettavien unionin autonomisten tariffikiintiöiden avaamisesta ja hallinnoinnista vuosina 2014–2020.
               
               
                  
                     (2)
                  
                        COM(2017) 623 final: ”Vahvempi ja uudistettu strateginen kumppanuus EU:n syrjäisimpien alueiden kanssa”. 
               
               
                  
                     (3)
                  
                        
                  https://ec.europa.eu/regional_policy/en/information/publications/reports/2017/realising-the-potential-of-the-outermost-regions-for-sustainable-blue-growth
                   
               
               
                  
                     (4)
                  
                        Neuvoston asetus (EU) N:o 1412/2013, annettu 17 päivänä joulukuuta 2013, Kanariansaarille suuntautuvassa tiettyjen kalastustuotteiden tuonnissa sovellettavien unionin autonomisten tariffikiintiöiden avaamisesta ja hallinnoinnista vuosina 2014–2020 (EUVL L 353, 28.12.2013, s. 1.).
               
               
                  
                     (5)
                  
                        Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011,yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
               
               
                  
                     (6)
                  
                        Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).
               
               
                  
                     (7)
                  
                        Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013,unionin tullikoodeksista (EUVL L 269, 10.10.2013, s. 1).
               
            
      
    ---documentbreak--- 
      
         
               EUROOPAN KOMISSIO
            Bryssel 31.8.2020
            COM(2020) 437 final
            LIITE
            asiakirjaan
            Ehdotus neuvoston asetukseksi
            Kanariansaarille suuntautuvassa tiettyjen kalastustuotteiden tuonnissa sovellettavien unionin autonomisten tariffikiintiöiden avaamisesta ja hallinnoinnista vuosina 2021–2027
            
               
         
         
            
               LIITE 
            
            
            
                     
                        Järjestysnumero
                     
                  
                  
                     
                        CN-koodi
                     
                  
                  
                     
                        Tavaran kuvaus
                     
                  
                  
                     
                        Vuotuinen kiintiömäärä (tonnia)
                     
                  
                  
                     
                        Kiintiötulli
                     
                  
               
                     
                        09.2997
                     
                  
                  
                     
                        0303
                     
                  
                  
                     
                        Jäädytetty kala, eivät kuitenkaan fileet eikä muu nimikkeen 0304 kalanliha
                     
                  
                  
                     
                        15 000
                     
                  
                  
                     
                        0 %
                     
                  
               
                     
                  
                  
                     
                        0304
                     
                  
                  
                     
                        Kalafileet ja muu kalanliha (myös murskeena tai jauhettuna), tuoreet, jäähdytetyt tai jäädytetyt
                     
                  
                  
                     
                  
                  
                     
                        0 %
                     
                  
               
                     
                        09.2651
                     
                  
                  
                     
                        0306
                     
                  
                  
                     
                        Äyriäiset, kuorineen tai ilman kuorta, elävät, tuoreet, jäähdytetyt, jäädytetyt, kuivatut, suolatut tai suolavedessä; savustetut äyriäiset, kuorineen tai ilman kuorta, myös ennen savustamista tai sen aikana kuumakäsitellyt; äyriäiset kuorineen, höyryssä tai vedessä keitetyt, myös jäähdytetyt, jäädytetyt, kuivatut, suolatut tai suolavedessä; ihmisravinnoksi soveltuvat äyriäisistä valmistetut jauhot, jauheet ja pelletit
                     
                  
                  
                     
                        15 000
                     
                  
                  
                     
                        0 %
                     
                  
               
                     
                  
                  
                     
                        0307
                     
                  
                  
                     
                        Nilviäiset, kuorineen tai ilman kuorta, elävät, tuoreet, jäähdytetyt, jäädytetyt, kuivatut, suolatut tai suolavedessä; savustetut nilviäiset, kuorineen tai ilman kuorta, myös ennen savustamista tai sen aikana kuumakäsitellyt; ihmisravinnoksi soveltuvat nilviäisistä valmistetut jauhot, jauheet ja pelletit
                     
                  
                  
                     
                  
                  
                     
                        0 %